หุ้นเช้า 6 มิ.ย. ปิดบวก 19.31 จุด
ดัชนีปิด 1,118.46 จุด เพิ่มขึ้น 19.31 จุด หรือ 1.76 % มูลค่าการซื้อขาย 11,631.25 ล้านบาท
6 มิ.ย. 2555

ดัชนีปิด 1,118.46 จุด เพิ่มขึ้น 19.31 จุด หรือ 1.76 % มูลค่าการซื้อขาย 11,631.25 ล้านบาท 
บล.ดีบีเอสวิคเคอร์ส (ประเทศไทย) เปิดเผยว่า การที่ตลาดหุ้นไทยเช้านี้ปรับขึ้นได้เป็นไปในทิศทางเดียวกับภูมิภาคที่ต่างปรับขึ้นหลังกลุ่ม G7 มีการประกาศว่าจะให้ความช่วยเหลือและร่วมมือในการช่วยแก้วิกฤตเบื้องต้น อีกทั้งที่ผ่านมาตลาดหลายแห่งได้ปรับฐานลงอย่างต่อเนื่อง
อย่างไรก็ตาม การปรับขึ้นของดัชนีน่าจะมีระยะทางจำกัด เพราะความไม่แน่นอนภายนอกยังมีสูง ซึ่งล่าสุดมูดีส์ได้ปรับลดอันดับเครดิตธนาคาร 6 แห่งในเยอรมนี และ 3 แห่งในออสเตรีย ขณะที่แม้จะมีความหวังว่าธนาคารกลางสหรัฐ (เฟด) อาจจะออกมาตรการกระตุ้นเศรษฐกิจเพิ่มเติมในการประชุมวันที่ 19-20 มิ.ย.นี้ แต่ก็ยังเป็นเรื่องที่ไม่ชัดเจน เนื่องจากคาดว่าเฟดจะใช้ QE3 ในยามที่จำเป็นอย่างมากเท่านั้น อีกทั้งนักวิเคราะห์บางรายมองว่ามาตรการผ่อนคลายเชิงปริมาณอาจช่วยกระตุ้นเศรษฐกิจได้น้อยลงเมื่อเทียบกับ 2 ครั้งที่ผ่านมา
ส่วนการประชุม G7 แม้จะประกาศว่าจะใหความร่วมมือช่วยเลหือ แต่ยังไม่มีข้อสรุปเรื่องแนวทางแก้วิกฤต ที่ชัดเจน ทั้งนี้ คงต้องรอติดตามผลการประชุม G20 ในวันที่ 18-19 มิ.ย.นี้ต่อไป 
นอกจากนั้นยังต้องจับตาความเคลื่อนไหวทางการเมืองในประเทศ ซึ่งอาจสร้างความกดดันมากขึ้นหากมีการนำร่างพ.ร.บ.ปรองดองฯ กลับมาพิจารณาในสภา 
กลยุทธ์การลงทุน ยังคงแนะนำถือหุ้นที่มีปัจจัยพื้นฐานดีต่อ ส่วนการซื้อเก็งกำไรควรอยู่ในวงจำกัดและหวังส่วนต่างราคาไม่ได้มาก
หลักทรัพย์ที่มีมูลค่าการซื้อขายสูงสุด 5 อันดับ ได้แก่
ADVANC                  มูลค่าการซื้อ  760 ล้านบาท ปิดที่ 177 บาท ราคาไม่เปลี่ยนแปลง 
PTTGC                     มูลค่าการซื้อ  579 ล้านบาท ปิดที่  54.50 บาท เพิ่มขึ้น 1.25 บาท (+2.35%) 
KBANK                    มูลค่าการซื้อ  520 ล้านบาท ปิดที่ 146.50 บาท เพิ่มขึ้น 2.50 บาท (+1.74%) 
PTT                          มูลค่าการซื้อ  509 ล้านบาท ปิดที่  309.00 บาท เพิ่มขึ้น 6.00 บาท (+1.98%) 
CPALL                     มูลค่าการซื้อ  462 ล้านบาท ปิดที่  34.00 บาท เพิ่มขึ้น 1.25 บาท (+3.82%)